Folau se geldinsameling gekortwiekIsrael Folau. Foto: Facebook. Die afgedankte Australiese rugbyspeler, Israel Folau, se veldtog om geld vir sy regskoste in te samel, is Maandag summier stopgesit. Die 30-jarige heelagter is vroeër deur Rugby Australië (RA) in die pad gesteek omdat hy op sosiale media gesê het dat onder andere homoseksuele persone hel toe gaan tensy hulle hulself bekeer. Folau is ’n uitgesproke Christen en voer aan dat sy RA-kontrak weens geloofsdiskriminasie beëindig is en hy het daarom met regstappe teen sy voormalige werkgewer begin. Maar sy regsveldtog het rampspoedig begin toe die skarefinansieringswebwerf GoFundMe sy geldinsamelingsblad summier gesluit het. Folau het op dié blad gevra dat die publiek vrywillige skenkings maak om te help met sy regskoste. Die Australiese media berig dat daar meer as $530 000 (sowat R7 594 900) ingesamel is voordat sy veldtog in die wiele gery is. GoFundMe het in ’n verklaring gesê dat Folau se geldinsameling teenstrydig met hul reëls en regulasies is. “As maatskappy beywer ons onsself om vir gelyke regte vir homoseksuele en transgender-persone te veg. Ons wil ’n omgewing skep waar inklusiwiteit en verdraagsaamheid heers,” het ’n woordvoerder van GoFundMe, Nicola Britton, gesê.